CELEX: 62007CJ0198
Language: et
Date: 2008-12-22
Title: Euroopa Kohtu otsus (neljas koda), 22. detsember 2008. # Donal Gordon versus Euroopa Ühenduste Komisjon. # Apellatsioonkaebus - Karjääriarengu aruanne - Tühistamishagi - Menetluse algatamise huvi - Püsivalt täielikult töövõimetu ametnik. # Kohtuasi C-198/07 P.

EUROOPA KOHTU OTSUS (neljas koda) 
      22. detsember 2008 
      Kohtuasi C‑198/07 P
      Donal Gordon
      versus
      Euroopa Ühenduste Komisjon 
      Apellatsioonkaebus – Karjääriarengu aruanne – Tühistamishagi – Põhjendatud huvi – Püsivalt täielikult töövõimetu ametnik
      Ese:      Euroopa Ühenduste Esimese Astme Kohtu 7. veebruari 2007. aasta otsuse kohtuasjas T‑175/04: Gordon vs. komisjon (kohtulahendite kogumikus veel avaldamata) tühistamiseks esitatud apellatsioonkaebus.
      
      Otsus: Tühistada kohtuotsus osaliselt.
      
      Kokkuvõte
      1.        Ametnikud – Hagi – Menetluse algatamise huvi
      (Personalieeskirjad, artiklid 53, 78, 90 ja 91; VIII lisa, artiklid 13–16)
      2.        Ametnikud – Hindamine – Ühine hindamiskomitee
      (Personalieeskirjad, artikkel  43)
      1.        Ametnikul, kes on pärast oma karjääriarengu aruande peale hagi esitamist vastavalt personalieeskirjade artiklitele 53 ja 78
         püsiva täieliku töövõimetuse tõttu pensionile saadetud, säilib siiski huvi kõnealuse aruande vaidlustamiseks.
      
      Esiteks, sõltumata karjääriarengu aruande kasulikkusest tulevikus, on see kirjalikuks ametlikuks tõendiks ametniku tehtud
         töö kvaliteedi kohta. Selline hinnang ei kirjelda pelgalt täidetud ülesandeid asjaomasel perioodil, vaid sisaldab ka hinnatava
         isiku ametialases tegevuses ülesnäidatud inimlike omaduste hinnangut. Seega on igal ametnikul õigus sellele, et tema tööle
         antaks kinnitus õigesti ja õiglaselt koostatud aruande alusel. Järelikult tuleb vastavalt õigusele tõhusale kohtulikule kaitsele
         tunnustada igal juhul ametniku õigust vaidlustada karjääriarengu aruanne selle sisu tõttu või seetõttu, et aruanne ei ole
         koostatud personalieeskirjades sätestatud eeskirjade kohaselt.
      
      Teiseks, kuigi on tõsi, et ametnik, kelle töövõimetuskomitee on püsivalt ja täielikult töövõimetuks tunnistanud, saadetakse
         personalieeskirjade artiklite 53 ja 78 alusel pensionile, on sellise ametniku olukord erinev selle ametniku olukorrast, kes
         on jõudnud pensioniikka, ametist lahkunud või teenistusest vabastatud, kuna tegemist on pöörduva olukorraga. Ametnik, kellel
         on tuvastatud selline töövõimetus, võib personalieeskirjade VIII lisa artiklit 16 arvestades ühel päeval ühenduse institutsioonis
         teenistust jätkata. Sellega seoses tuleb personalieeskirjade artikli 53 üldsätet lugeda koostoimes personalieeskirjade VIII lisa
         artiklite 13−15 erisätetega. Töövõimetuks tunnistatud ametniku töötamine üksnes peatatakse, kuna tema olukorra edasine areng
         institutsioonis sõltub tingimuste püsivusest, mis õigustavad tema töövõimetust, mida saab regulaarselt kontrollida.
      
      Kuna püsivalt täielikult töövõimetut ametnikku võidakse institutsiooni teenistusse ennistada, on tal teenistuses oleva ametnikuga
         võrdne õigus sellele, et tema karjääriarengu aruanne koostataks õiglaselt, objektiivselt ja nõuetekohaste hindamisalaste õigusnormide
         alusel. Tööle ennistamise korral on kõnealusest aruandest kasu ametniku karjääriarengule oma teenistusüksuses või ühenduse
         institutsioonides. Aruanne on niisugune konkreetne ametlik tõend tema pädevuse ja töökogemuse kohta institutsioonis, millele
         ta saab toetuda. Lisaks võimaldab see ülemustel võrrelda võimalikul edutamisel või üleviimisel kandidaatide teeneid.
      
      2.        Komisjoni kehtestatud hindamissüsteemi raames asjaolu, et ühine hindamiskomitee ei võta karjääriarengu aruande sisu suhtes
         seisukohta, kuigi talle on esitatud aruande peale kaebus, on see kõnealuse aruande koostamise menetluse oluline rikkumine,
         mis kahjustab hinnatava ametniku õigusi. Kõnealuse komitee poole kaebusega pöördumise korral on karjääriarengu aruande sisu
         läbivaatamine oluline menetlusnõue, mitte puhas formaalsus, sest ühelt poolt on ühine hindamiskomitee ainus hindamismenetluses
         osalev üksus, kuhu kuuluvad töötajate esindajad, ja teiselt poolt peab apellatsiooni korras hindaja tema arvamust arvesse
         võtma.